als_Latn dik_Latn sag_Latn
Pas golit historik, mbrojtësi 25-vjeçar po kalon momentin më të bukur të karrierës, ndërsa vendos si objektiv fitoren në Beograd “për t’u hakmarrë për gjithçka ka ndodhur në të shkuarën”. Francë 2016 jo vetëm një ëndërr: “Mund t’ia dalim”
Betim Zeqiri
Nuk ishte duke luajtur fare në rolin e tij të preferuar si mbrojtës i majtë, por kjo gjë nuk e ka penguar fare, që t’i “çmendë” 12.500 tifozë në shkallët e stadiumit të ri kombëtar, “Elbasan Arena”. Fjala është për mbrojtësin e St Galenit, Ermir Lenjani, i cili ishte i pandalshëm për danezët në barazimin 1-1, që Kombëtarja e Shqipërisë e arriti në “shtëpinë” e saj. Më shumë se një zbulim, një konfirmim për futbollistin nga Prishtina, në ndeshjen e tij të gjashtë me kuqezinjtë.
Pikërisht kosovari 25-vjeçar ishte ai i cili shënoi golin e epërsisë pas një kundërsulmi të shpejtë, goditi nga rreth 18 metra dhe topi u ndal në rrjetë për t’i lumturuar të gjithë shqiptarët anë e mbanë botës dhe sidomos në impiantin e rimodernizuar. Edhe pse, do të kishte dashur që të mbyllej me një sukses, pasi barazimi final ishte një “thikë” mbas shpine. E megjithatë, ky barazim nuk e ka dëshpëruar Ermirin. “Barazimi ndaj Danimarkës na kënaq, pasi nuk është keq t’ia mohosh Danimarkës fitoren. Kemi pasur dy apo tri raste për të shënuar golin e dytë dhe nuk ndodhi, ndërsa ata në fund na barazuan por edhe ishin pranë fitores. Megjithatë, katër pikë në dy ndeshje nuk janë pak”, u shpreh fillimisht Ermiri në një intervistë për “Arenën”.
Analiza – Ermiri foli edhe për ndeshjen e tij të jetës deri më tani. “Kam zhvilluar një ndeshje fantastike, së paku kështu po më thonë të gjithë (qesh)”. Çfarë ke pirë që nuk mund të ndalonin fare danezët? “(qesh) Në fakt kam pirë makiato të shqiptarëve, asgjë tjetër, betohem”, thotë Ermiri duke qeshur me të madhe. “Deri më tani nuk kam luajtur asnjë ndeshje si kjo. Ishte më e mira në karrierën time, por shpresoj që të luaj gjithmonë kështu edhe më mirë. Jam shumë i lumtur që shënova dhe që i bëra të lumtur popullin tim me atë gol”, tha ish-futbollisti i Grashoperit.
E nga shakatë e shumta, kur bëhet fjalë për ndeshjen ndaj Serbisë, Ermiri flet me seriozitetin më të madh për këtë sfidë pasi menjëherë në mendjen e tij shkon edhe lufta në Kosovë. Ai ka folur për luftën edhe pse ishte atë kohë në Zvicër. “15-vite më parë isha fëmijë dhe shikoja televizionin për më të rejat në Kosovë. Kur e kujtoj atë luftë, trupi gjithmonë më rënqethët, pasi ata kanë bërë gjëra të tmerrshme në Kosovë”, vazhdoi tutje djaloshi nga Karaçeva e Kamenicës, i cili shpreson që t’ia shënoj një gol Serbisë për ta festuar në mënyrë të veçantë. “Pata një rast të mirë për të shënuar ndaj Danimarkës, por e kam ruajtur atë gol për Serbinë. Nuk do të festoj njëjtë si në “Elbasan Arena”, por nëse shënoj do ta bëjë me duar shqiponjën dy krenare duke festuar”, tha Ermiri, i cili tregoi edhe për optimizmin e madh që është në grupin e Kombëtares para kësaj ndeshje.
“Po iu tregoj që nuk kemi biseduar asnjëherë për barazim në këtë ndeshje, e lëre më për humbje. Nuk ju kënaq barazimi? “Nuk do të ishte keq, por qëllimi ynë është të marrim vetëm fitore. Do të japim 200% nga vetja jonë për t’i marrë tri pikë në Beograd, pasi vetëm në këtë mënyrë do t’i hakmerremi Serbisë për atë çfarë ka bërë”, theksoi mëngjarashi i ekipit zviceran St. Galen.
Që nga viti 1930 prej që ekziston Federata e Futbollit të Shqipërisë, të gjithë shqiptarët anë e mbanë botës ëndërrojnë kualifikimin në njërin nga kampionatet evropiane apo botërore, por që deri më tani kjo ëndërr nuk është realizuar. “Ne i kemi të gjitha mundësitë për t’u kualifikuar në “Francë 2016”. Kemi ekip shumë të fortë dhe një trajner fantastik i cili po punon shumë me ne. Jemi të vetëdijshëm që gjithë shqiptarët e kanë ëndërr kualifikimin, dhe me ‘mish e shpirt’ e dëshirojmë edhe ne këtë. Kjo ëndërr do të realizohet tani”, theksoi Lenjani, duke shtuar se kjo Shqipëri frikën nuk ia ka askujt. “Thash edhe më parë, jemi një grup shumë i fortë i lojtarëve që mund ta shkruajmë historinë me kualifikim. Jemi në një grup të vështirë por nuk i frikësohemi asnjë kundërshtari”, përfundoi djaloshi 25-vjeçar.
Slogani
“Jemi një”
Në pyetjen se a do të ishte më mirë që ndaj Serbisë të jenë më shumë kosovarë në formacionin e Xhani De Biazit, për shkak të motivimit, Lenjani u shpreh kështu: “Ne jemi mjaft në formacionin bazë, por po e kuptoj që e bëni këtë pyetje për shkak të motivimit. Ndoshta ne lojtarët nga Kosova e marrim më afër zemrës këtë ndeshje, dhe do të ishte më mirë, por trajneri vendos për këtë. Megjithatë, dua të them se edhe lojtarët nga Shqipëria na përkrahin shumë për këtë takim, dhe ne jemi një së bashku dhe do t’ia dalim”.
Në Facebook i hapin menjëherë… profil
Ashtu si ndodh tashmë që prej “bumit” që rrjetet sociale kanë arritur, edhe Emir Lenjani, pas golit, ka fituar popullaritet, po për ta bërë këtë edhe më të gjërë, kanë menduar “të fiksuarit” pas Facebook që t’i dedikojnë një faqe profili, duke hedhur foton e tij kryesore dhe duke grumbulluar “like” e para.
als_Latn ayr_Latn als_Latn als_Latn als_Latn als_Latn als_Latn als_Latn bug_Latn als_Latn als_Latn als_Latn als_Latn